text: Vardeplan: Flere unge i uddannelse
  12 juni 2012 kl. 14.29
  Varde Kommune sætter nu ind for at få unge ledige i gang med en ungdomsuddannelse.
  Uddannelsesrådgivning i Jobcenteret, erhvervsklasser og flere timer til 10iCampus-elever, der har behov for ekstra støtte,
   
  Det er nogle af initiativerne i ny ungepakke i Varde Kommune, der mandag blev aftalt på et møde mellem børn- og undervisningsudvalget og udvalget for arbejdsmarked og integration.
  
  Unge på støtten  
  Baggrunden er, at antallet af unge, der bliver forsørget af det offentlige, stiger kraftigt i Varde Kommune. Fra 2008 til 2011 er antallet mere end fordoblet til 500 unge. Med ungepakken vil de to udvalg styrke indsatsen for at undgå at tabe unge under lavkonjunkturen.
  
  Starter i august 
  Nogle af initiativerne bliver gennemført allerede fra august. Det er blandt andet uddannelsesvejledning i Jobcenteret, ekstra støtte til enlige forsørgere og minoritetsunge på ungdomsuddannelserne.
  Arbejdsmarkeds- og integrationsudvalget vil henvise alle 18-årige, der søger kontanthjælp til en ungevejleder ved Ungdommens Uddannelsesvejledning for at fastholde de unge i uddannelse.
  